Diari Oficial de la Generalitat Valenciana


Sumari del DOGV 3223, del 16-04-1998 (1998/2787)

ORDRE de 2 d’abril de 1998, de la Conselleria de Cultura, Educació i Ciència, per la qual es convoquen ajudes econòmiques per a la realització de la segona fase dels projectes d’investigació i innovació educativa i desenrotllament curricular del curs 1997/1998.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3223

Data del DOGV
:   16-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2787


Data del document
:   02-04-1998

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 2 d'abril de 1998, de la Conselleria de Cultura, Educació i Ciència, per la qual es convoquen ajudes econòmiques per a la realització de la segona fase dels projectes d'investigació i innovació educativa i desenrotllament curricular del curs 1997/1998. [1998/Q2787]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 55, assenyala la innovació i la investigació educativa com un dels factors afavoridors de la qualitat i millora de l'ensenyament, als quals els poders públics han de prestar una atenció prioritària.
  
A aquest efecte, les administracions educatives, d'acord amb l'article 59 de la mateixa llei, han de fomentar la investigació i afavorir l'elaboració de projectes que incloguen innovacions curriculars, metodòlogiques, tecnològiques, didàctiques i d'organització dels centres docents.
  
En conseqüència, la Conselleria de Cultura, Educació i Ciència, es proposa promoure l'elaboració de projectes que complisquen la doble funció d'estimular el professorat en la seua pràctica docent i d'oferir als centres docents models innovadors per a la concreció del currículum que li és pròpia, en l'actual procés d'implantació dels nous ensenyaments, i prestar una especial atenció a l'aplicació dels diferents programes d'educació bilingüe, que permeten adaptar els nous ensenyaments a la realitat sociolingüística de la nostra comunitat educativa.
  
En aquest sentit, l'Ordre de 23 de maig de 1997, de la Conselleria de Cultura, Educació i Ciència, convocà ajudes econòmiques per a la realització de projectes d'investigació i innovació educativa i desenrotllament curricular durant el curs 1997/1998. L'ordre contempla que els projectes seleccionats es realitzaran en una primera fase, fins al desembre de 1997; i, en una segona fase, durant el primer semestre de 1998. La concessió d'ajudes per a la realització de la segona fase ha de regular-se per ordre de la Conselleria de Cultura, Educació i Ciència i estarà condicionada a la correcta realització de la primera.
  
Una vegada resolta la convocatòria mencionada anteriorment, per Resolució de 24 de setembre de 1997, de la Direcció General d'Ordenació i Innovació Educativa i Política Lingüística (DOGV de 02.10.97), i després de seleccionats els 62 projectes que han rebut les ajudes econòmiques corresponents a la primera fase de la realització, una vegada aprovats els pressupostos de la Generalitat Valenciana per a 1998, cal regular la concessió d'ajudes econòmiques per a la realització de la segona fase d'aquests projectes.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar ajudes econòmiques per a la realització de la segona fase dels projectes seleccionats per Resolució de 24 de setembre de 1997, de la Direcció General d'Ordenació i Innovació Educativa i Política Lingüística (DOGV de 02.10.97), per la qual es resol la convocatòria d'ajudes econòmiques per a la realització de projectes d'investigació i innovació educativa i desenrotllament curricular durant el curs escolar 1997/1998.
  
2. La relació de projectes que podran participar en aquesta convocatòria, figuren en l'annex I d'aquesta ordre.
  
3. El finançament de les ajudes anirà a càrrec de la línia pressupostària 4.05 del programa 421.30 del pressupost de la Generalitat Valenciana per a 1998, per un import global màxim de 2.000.000 de pessetes.
  
4. La percepció de les ajudes estarà condicionada al compliment dels requisits i de les obligacions establits en l'annex II d'aquesta ordre.
  
Segon. Certificat de les activitats realitzades
  
L'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificat de les activitats de formació permanent del professorat, considera els projectes d'innovació pedagògica i curricular com una modalitat de formació. Les activitats que es realitzen a través d'aquesta convocatòria tenen un component important de formació del professorat. En conseqüència, s'emetrà el certificat dels projectes seleccionats en aquesta convocatòria, que serà personal per a cada un dels professors o professores participants, conformement disposen la mencionada ordre i aquesta convocatòria.
  
Tercer. Publicació
  
La Conselleria de Cultura, Educació i Ciència es reserva durant un any, comptador des de la data d'aprovació de les memòries finals i l'informe per la Comissió de Seguiment i Avaluació, la facultat de realitzar una primera edició, respectant l'autoria, de les experiències seleccionades en aquesta convocatòria, sense pagar drets d'autoria addicionals.
  
Si durant aquest període de temps els autors volen publicar el treball ho sol·licitaran a la Direcció General d'Ordenació i Innovació Educativa i Política Lingüística que haurà d'autoritzar-ho per escrit.
  
La reserva dels drets de publicació no implica compromís d'edició per la Conselleria de Cultura, Educació i Ciència.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre aquesta convocatòria i se l'autoritza a adoptar les mesures oportunes per al compliment i el desenrotllament d'aquesta ordre, i també a resoldre totes les incidències que es plantegen en la interpretació i execució d'aquesta.
  
Segona
  
La entrada en vigor d'aquesta ordre serà l'endemà de la publicació en el Diari Oficial de la Generalitat Valenciana.
  
Contra aquesta ordre, que esgota la via administrativa, s'hi podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació en el Diari Oficial de la Generalitat Valenciana, amb la comunicació prèvia a la Conselleria de Cultura, Educació i Ciència, segons disposen l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei Reguladora de la Jurisdicció Contenciosa Administrativa.
  
València, 2 d'abril de 1998
  
El conseller de Cultura, Educació i Ciència,
  
Francisco Camps Ortiz
  
ANNEX II
  
Requisits per a la percepció de les ajudes econòmiques per a la realització de la segona fase dels projectes d'investigació i innovació educativa i desenrotllament curricular del curs escolar 1997/1998.
  
Primer. Tramitació de les sol·licituds
  
1. Sol·licituds. L'autor o l'autora del projecte, si és individual, o el coordinador o coordinadora, si ha sigut presentat per un grup de professors, formularà la seua sol·licitud, dirigida al director general d'Ordenació i Innovació Educativa i Política Lingüística, segons el model que figura en l'annex III.
  
2. Termini i lloc de presentació. Les sol·licituds es presentaran en el Registre General de la Conselleria de Cultura i Educació i Ciència (av. Campanar, 32; 46928 València), en les direccions territorials de Cultura i Educació, o per qualsevol altra de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Si es presenta en una oficina de Correus es farà en un sobre obert perquè el funcionari de correus li pose la data i el segell abans de certificar-la. Els participants que no presenten directament la sol·licitud al Registre General de la Conselleria de Cultura Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística ( (96) 386 61 74).
  
El termini de presentació serà de 20 dies naturals, comptadors des de l'endemà de la data de publicació d'aquesta ordre en el Diari Oficial de la Generalitat Valenciana. Si aquest termini finalitzara en dia inhàbil, en dissabte o qualsevol altre que reglamentàriament es declare com tal, s'entendrà prorrogat fins al primer dia hàbil següent.
  
Segon. Concessió de les ajudes
  
1. La Comissió de Selecció, establida en la base cinquena de l'annex I de l'Ordre de 23 de maig de 1997, de la Conselleria de Cultura, Educació i Ciència, per la qual es convoquen ajudes econòmiques per a la realització de projectes d'investigació i innovació educativa i desenrotllament curricular durant el curs escolar 1997/1998 (DOGV de 2 de juny de 1997), revisarà la documentació entregada pels beneficiaris de les ajudes per a participar en aquesta convocatòria, les memòries parcials entregades pels aquets en l'últim trimestre de l'any 1997 i els informes de seguiment emesos pels assessors dels CEFIRE corresponents, i procedirà a aprovar o desestimar la concessió de les ajudes sol·licitades..
  
2. La relació provisional dels projectes seleccionats, les quantitats assignades i també la relació provisional dels projectes no seleccionats, es farà pública al tauler d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEFIRE.
  
Hi haurà un termini de 10 dies naturals per a al·legar davant la Comissió de Selecció. Les al·legacions es presentaran al Registre de la Conselleria de Cultura, Educació i Ciència o a les direccions territorials de Cultura i Educació corresponents. Transcorregut aquest termini, una vegada estudiades i, si escau, ateses les al·legacions, la Comissió de Selecció elevarà una proposta definitiva a la Direcció General d'Ordenació i Innovació Educativa i Política Lingüística, i indicarà els projectes seleccionats i les quantitats assignades, i també els projectes no seleccionats.
  
3. La relació de projectes seleccionats es publicarà en el Diari Oficial de la Generalitat Valenciana a través de l'oportuna resolució, en la qual es determinarà en cada cas els beneficiaris i la quantia de la subvenció atorgada.
  
Tercer. Obligacions dels beneficiaris
  
Els beneficiaris de les ajudes hauran de presentar, abans de l'1 de juny de 1998, la documentació següent:
  
1. Memòria final que inclourà, com a mínim, els següents apartats:
  
- Relació detallada de les activitats efectivament realitzades.
  
- Actes de les reunions mantingudes per a la planificació, seguiment i avaluació del projecte.
  
- Materials elaborats en el desenrotllament del projecte.
  
- Valoració dels resultats obtinguts en relació amb els objectius previstos.
  
- Conclusions i suggeriments.
  
2. Un resum d'una extensió aproximada de 10 pàgines en format DIN A4, incloent il·lustracions, taules i quadres, redactat en forma d'article o comunicació que arreplegue els aspectes més rellevants del projecte i continga a més d'introducció i conclusions, les oportunes referències bibliogràfiques.
  
La finalitat d'aquest resum serà la possible publicació dels resultats del projecte.
  
3. Un disquet d'ordinador que continga un fitxer en sistema operatiu MS-DOS amb el text del resum indicat en el punt anterior, transcrit en Word, WordPerfect o en format ASCI.
  
4. En el seu cas, exemplar del material produït com a conseqüència de la realització del projecte.
  
5. Comunicació a la Direcció General d'Ordenació i Innovació Educativa i Política Lingüística, si el projecte seleccionat ha rebut o haja de rebre alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. Aquesta comunicació és d'obligat compliment encara que la concessió de les ajudes siga posterior a la presentació de la memòria final del projecte.
  
Quart. Pagament de les ajudes
  
1. La Comissió de Seguiment i Avaluació, establida en la base sisena de l'annex I de l'Ordre de 23 de maig de 1997 (DOGV de 02.06.97), revisarà la documentació entregada pels beneficiaris de les ajudes i emetrà un informe final, firmat pel seu president, en el qual se certificarà si els projectes s'han realitzat de forma satisfactòria en base als informes que elaboren els assessors dels CEFIRE.
  
Aquest informe s'adjuntarà a l'expedient administratiu de cada projecte per a procedir al pagament de l'ajuda als beneficiaris.
  
2. Els lliuraments es remetran per transferència bancària a nom de l'autor o autora, si el projecte és individual, o del coordinador o coordinadora, si el projecte és d'un grup de professors. Atés el caràcter d'aquesta ajuda econòmica, a la segona fase del treball realitzat pel professorat, no caldrà la presentació de factures o rebuts justificatius de la despesa.
  
3. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les establides en l'article 47.9 de la llei esmentada.
  
ANNEX III
  
Model d'instància
  
Convocatòria d'ajudes econòmiques per a la realització de la segona fase dels projectes d'investigació i innovació educativa del curs escolar 1997/1998.
  
(Cognoms i nom) ..., autor/a o coordinador/a del
  
proyecte ...,
  
seleccionat per la Conselleria de Cultura, Educació i Ciència, tal com consta en la Resolució de 24 de setembre de 1997, publicada en el Diari Oficial de la Generalitat Valenciana del 2 d'octubre, una vegada desenvolupada la primera fase del projecte i entregada la memòria parcial requerida,
  
SOL·LICITA:
  
L'ajuda econòmica corresponent per a la realització de la segona fase del projecte esmentat
  
..., ... d ... de 1998
  
Signat
  
CONSELLERIA DE CULTURA, EDUCACIÓ I CIÈNCIA.
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32